Þróunarsjóður veitir styrki til verkefna í ferðaþjónustu Nítján verkefni fengu nýverið úthlutað samtals 33,5 milljónum króna úr Þróunarsjóði ferðamála . Að sjóðnum standa Landsbankinn og atvinnuvegaráðuneytið og var hann stofnaður í tengslum við verkefnið Ísland allt árið . Markmiðið með starfrækslu hans er að efla starfsemi fyrirtækja í ferðaþjónustu utan háannartíma og auka arðsemi þeirra . Þetta er í þriðja sinn sem úthlutað er úr sjóðnum og barst honum 61 umsókn að þessu sinni . Þróunarsjóðnum er ætlað að styðja við samstarfsverkefni fyrirtækja á tilteknum svæðum eða afbragðsverkefni stakra fyrirtækja undir sömu formerkjum . Þá er hvatt til samstarfs skapandi greina við fyrirtæki í ferðaþjónustu . Sjóðurinn styrkir einkum verkefnisstjórn , greiningarvinnu , undirbúning verkefna , kaup á ráðgjöf og þróun hugmynda en einnig önnur verkefni sem stuðlað geta að lengingu ferðamannatímans . Styrkir sjóðsins geta að hámarki numið 50% af heildarkostnaði verkefnis . Til verkefna á Vesturlandi runnu tveir styrkir . Skagaferðir ehf. – TasteIceland , fékk eina milljón króna til að skipuleggja ferðir um Akranes og nærsveitir fyrir erlenda ferðamenn til að kynna atvinnuhætti og menningu heimamanna með áherslu á matarmenningu . Þá hlaut Sigrún Birna Einarsdóttir einnig eina milljón króna í styrk vegna verkefnisins Upplifun á söguslóð . Það miðar að því að virkja þann fjársjóð sem felst í sérstöðu Vesturlands í náttúru , alþýðumenningu og ekki síst sögulegri arfleifð með áherslu á Borgarfjörð .